Ontvoerde sakeman gevindSchalk van der Merwe (Foto: Facebook) Die sakeman van die Oos-Kaap wat Donderdag glo by sy werkswinkel in Butterworth ontvoer is, is gevind. Die polisie het aan Maroela Media bevestig dat die 33-jarige Van der Merwe in Ngqamakhwe naby Butterworth gevind is. “Lede van die polisie het hom Saterdag omtrent 16:00 gekry waar hy in die strate van die Mtebele-informele nedersetting rondgeloop het,” het kol. Sibongile Soci, polisiewoordvoerder van die Oos-Kaap, gesê. “’n 30-jarige man van dié nedersetting is deur die polisie ingeneem vir ondervraging, omdat die polisie glo hy kan help met die ondersoek. Hy word nie in hierdie stadium met die beweerde ontvoering verbind nie.” Maroela Media het Vrydag berig dat Van der Merwe Donderdag by sy werkswinkel in ’n nywerheidsgebied in die Msobomvu-nedersetting deur ŉ groep gewapende mans in sy motor gedwing en ontvoer is. Hy is na wat verneem word werksaam in die vragmotorbedryf. Volgens Soci was die slagoffer se ma by hom ten tyde van die voorval. Sy is ongedeerd.